དྲོས་ཇའི་སྟེང་ཕར་ཕྱིན་རབ་འབྱམས་པའི་དམ་བཅའ་ཡོད་ལ།དེའི་སྟེང་ཚོགས་མགོན་དུ་སྐྱབས་མགོན་རིན་པོ་ཆེ་དང་།གདོང་གྲལ་གཡས་གཡོན་དུ་ཚོགས་ཆེན་ཁྲི་བ་དང་གྲྭ་ཚང་གསེར་ཁྲི་གསར་རྙིང་།བརྩི་བཞག་གསར་རྙིང་།བླ་སྤྲུལ་ཆེ་ཆུང་དང་དགེ་བཤེས་ཆེ་ཁག་རྣམས་རིམ་པར་བཞུགས་ཡོད་པར་མ་ཟད།དམ་བཅའི་སྟེང་གཟིགས་རྟོག་གལ་ཆེན་གནང་དགོས།གུང་ཚིགས་སྟེང་ཕར་ཕྱིན་རབ་འབྱམས་པའི་དམ་བཅའ་ཡོད།དེའི་སྟེང་སྐྱབས་མགོན་རིན་པོ་ཆེ་ཕེབས་སྲོལ་མེད།དེའི་ཉིན་གྱི་སྨོན་ལམ་གསུང་ཆོས་ཚོགས་ཆེན་འདུ་ཁང་ཆེན་མོའི་སྒོ་འཕྱོར་དང་།སྨོན་ལམ་གསུང་ཆོས་མ་ཚོགས་བར་ཕར་ཕྱིན་དམ་བཅའ་ཡོད།ཚོགས་ཆེན་ཁྲི་བ་ཆོས་གྲྭའི་ཟུར་དུ་ཕེབས་མ་ཐག་རྩོད་མཚམས་བཞག་ནས་སྨོན་ལམ་གསུང་ཆོས་ལ་ཚོགས།ཚོགས་ཆེན་བྱིངས་འདྲེན་ཆེན་མོ་སྒོ་ཆེན་དཀྱིལ་དུ་མར་འཁོར་བ་དང་།མཆོད་དབྱངས་པ་རྣམས་སྒོ་འཕྱོར་གྱི་གདུང་གྲལ་གཡས་གཡོན་དུ་བཞེངས་ནས་དམིགས་བརྩེ་མ་དབྱངས་རྟ་བྱས་ཏེ་ཚོགས་ཆེན་ཁྲི་བ་གསེར་ཁྲིའི་སྟེང་ཞལ་ཡར་བསྒྱུར་ནས་བཞུགས།ཆོས་སྤྱོད་དང་སྤྱན་འདྲེན་ཁྲུས་གསོལ་རྣམས་དབྱངས་རྟ་སྙན་མོའི་སྒོ་ནས་གསུངས་པ་དང་།ཁྱད་པར་དུ་འདོན་པའི་ནང་དོན་ངག་གི་དབྱངས་རྟ་དང་བསྟུན་ནས།ཁྲི་བ་ལ་བཀྲ་ཤིས་རྟགས་བརྒྱད་དང་།རིན་ཆེན་རྫས་བརྒྱད།འདོད་ཡོན་སྣ་ལྔ་སོགས་ཕུལ་བ་དང་།ཁྲི་བས་དེ་ལ་མཐུན་སྦྱོར་གནང་དགོས་པ་མ་ཟད།དད་ལྡན་སེར་སྐྱ་མང་པོས་བསྔོ་རྟེན་ཕུལ་བ་ལྟར་བསྔོ་བ་སྨོན་ལམ་གསུངས་དགོས།མཇུག་ཏུ་བཀྲ་ཤིས་རབ་གནས་མཛད་པ་དང་བཅས་སྨོན་ལམ་གསུང་ཆོས་གྲོལ།ཚེས་བཅུ་གཉིས་ཉིན།ལྷ་ཁང་སོ་སོའི་ནང་དུ་མར་བཟོས་མེ་ཏོག་མཆོད་མཇལ་ཡོད་པ་དང་།སྨོན་ལམ་གསུང་ཆོས་གྲུབ་ཆེན་ཆོས་པ་རིན་པོ་ཆེའི་སྐུ་གདུང་ལྷ་ཁང་གི་མདུན་དུ་ཡོད།གཞན་རྣམས་གོང་ལྟར་ཡིན།ཚེས་བཅུ་གསུམ་ཉིན།དྲོས་ཇ་གྲོལ་རྗེས་སུ་གྲྭ་ཚང་ཆོས་གྲྭའི་ནང་དུ་རྟེན་མཇལ་ཡོད་ལ།རྟེན་མཇལ་སྐབས་ཚོགས་ཆེན་ཁྲི་བ་ཆོས་གྲྭའི་ཁྲི་དབང་སྟེང་བཞུགས་ནས་རྟེན་བཤད་དང་འབྲེལ་བའི་སྒོ་ནས་དད་ལྡན་སེར་སྐྱ་མང་ཚོགས་ཡོངས་ལ་རྟེན་མཇལ་གནང་དགོས།